title: Decizia nr. 471/09/COL a Autorității AELS de Supraveghere din 25 noiembrie 2009 de modificare, pentru a șaptezecișipatra oară, a normelor de procedură și de fond în domeniul ajutoarelor de stat prin introducerea unui nou capitol privind criteriile de analiză a compatibilității ajutoarelor de stat pentru formare care fac obiectul notificării individuale

text:
               8.9.2011

               RO

               Jurnalul Oficial al Uniunii Europene

               L 231/23

         DECIZIA NR. 471/09/COL A AUTORITĂȚII AELS DE SUPRAVEGHERE
   din 25 noiembrie 2009
   de modificare, pentru a șaptezecișipatra oară, a normelor de procedură și de fond în domeniul ajutoarelor de stat prin introducerea unui nou capitol privind criteriile de analiză a compatibilității ajutoarelor de stat pentru formare care fac obiectul notificării individuale
   AUTORITATEA AELS DE SUPRAVEGHERE (1),
   AVÂND ÎN VEDERE Acordul privind Spațiul Economic European (2), în special articolele 61-63 și Protocolul 26 la acesta,
   AVÂND ÎN VEDERE Acordul între statele AELS privind instituirea unei Autorități de Supraveghere și a unei Curți de Justiție (3), în special articolul 24 și articolul 5 alineatul (2) litera (b),
   ÎNTRUCÂT, în conformitate cu articolul 24 din Acordul privind Autoritatea de Supraveghere și Curtea, Autoritatea pune în aplicare dispozițiile Acordului privind SEE în domeniul ajutoarelor de stat,
   ÎNTRUCÂT, în temeiul articolului 5 alineatul (2) litera (b) din Acordul privind Autoritatea de Supraveghere și Curtea, Autoritatea emite comunicări sau orientări privind aspectele tratate în Acordul privind SEE, în cazul în care acest acord sau Acordul privind Autoritatea de Supraveghere și Curtea prevăd în mod expres acest lucru sau în cazul în care Autoritatea îl consideră necesar,
   REAMINTIND normele procedurale și de fond în domeniul ajutoarelor de stat adoptate de către Autoritate (4) la data de 19 ianuarie 1994,
   ÎNTRUCÂT, la 11 august 2009 Comisia Comunităților Europene (denumită în continuare Comisia CE) a publicat o comunicare privind criteriile pentru analiza compatibilității ajutoarelor de stat pentru formare care fac obiectul notificării individuale (5),
   ÎNTRUCÂT această comunicare are relevanță și pentru Spațiul Economic European,
   ÎNTRUCÂT aplicarea uniformă a normelor SEE privind ajutorul de stat trebuie asigurată pe tot teritoriul Spațiului Economic European,
   ÎNTRUCÂT, în conformitate cu punctul II de la titlul „GENERALITĂȚI” de la sfârșitul anexei XV la Acordul privind SEE, Autoritatea, după ce s-a consultat cu Comisia, trebuie să adopte acte corespunzătoare celor adoptate de Comisia Europeană,
   DUPĂ consultarea Comisiei Europene,
   REAMINTIND faptul că Autoritatea a consultat statele AELS prin intermediul unei scrisori pe această temă datată 2 octombrie 2009 (evenimentele nr. 532318, 532294 și 532322),
   ADOPTĂ PREZENTA DECIZIE:
   Articolul 1
   Orientările privind ajutoarele de stat se modifică prin introducerea unui nou capitol privind criteriile pentru analiza compatibilității ajutoarelor de stat pentru formare care fac obiectul notificării individuale. Noul capitol este inclus în anexa la prezenta decizie.
   Articolul 2
   Numai textul în limba engleză este autentic.

      Adoptată la Bruxelles, 25 noiembrie 2009.

            Pentru Autoritatea AELS de Supraveghere

         Per SANDERUD

            Președinte

         Kurt JÄGER

            Membru al Colegiului

      (1)  Denumită în continuare „Autoritatea”.

      (2)  Denumit în continuare „Acordul privind Autoritatea de Supraveghere și Curtea de Justiție”.

      (3)  Denumit în continuare „Acordul privind Autoritatea de Supraveghere și Curtea de Justiție”.

      (4)  Orientări privind aplicarea și interpretarea articolelor 61 și 62 din Acordul privind SEE și a articolului 1 din Protocolul 3 la Acordul privind Autoritatea de Supraveghere și Curtea de Justiție, adoptate și emise de Autoritate la 19 ianuarie 1994, publicate în
         Jurnalul Oficial al Uniunii Europene L 231 din 3.9.1994, p. 1 și în Suplimentul SEE nr. 32 din 3.9.1994, p. 1 (denumite în continuare „Orientările privind ajutoarele de stat”). Versiunea actualizată a Orientărilor privind ajutoarele de stat este publicată pe site-ul Internet al Autorității: http://www.eftasurv.int/state-aid/legal-framework/state-aid-guidelines/

      (5)  Publicată în JO C 188, 11.8.2009, p. 1.

      ANEXĂ

         CRITERII PENTRU ANALIZA COMPATIBILITĂȚII AJUTOARELOR DE STAT PENTRU FORMARE CARE FAC OBIECTUL NOTIFICĂRII INDIVIDUALE
          (1)

      1.   Introducere

                  1.

                  În general, formarea are efecte externe pozitive asupra societății în ansamblu, deoarece sporește numărul lucrătorilor calificați din rândul cărora întreprinderile pot face recrutări și îmbunătățește competitivitatea economiei și promovează o societate a cunoașterii care poate avansa pe calea unei dezvoltări mai inovatoare.

                  2.

                  Cu toate acestea, este posibil ca întreprinderile să asigure un nivel de formare inferior nivelului optim din punct de vedere social atunci când angajații sunt liberi să își schimbe locul de muncă, iar alte întreprinderi au posibilitatea să recruteze angajați deja formați. Acest lucru se întâmplă în special în cazul formării orientate spre dobândirea de calificări transferabile între întreprinderi. Ajutoarele de stat pot contribui la crearea unor stimulente suplimentare pentru angajatori, astfel încât aceștia să asigure formarea angajaților lor la un nivel corespunzător din punct de vedere social.

                  3.

                  Prezentul capitol stabilește orientări în ceea ce privește criteriile pe care Autoritatea AELS de Supraveghere (denumită în continuare „Autoritatea”) le va aplica pentru evaluarea măsurilor de ajutor pentru formare. Aceste orientări sunt destinate să confere transparență raționamentelor Autorității și să asigure previzibilitate și securitate juridică. În temeiul articolului 6 alineatul (1) litera (g) din actul menționat la punctul 1j din anexa XV la Acordul privind SEE [Regulamentul (CE) nr. 800/2008 al Comisiei din 6 august 2008 de declarare a anumitor categorii de ajutoare compatibile cu piața comună în aplicarea articolelor 87 și 88 din tratat (Regulament general de exceptare pe categorii de ajutoare)] (2), astfel cum a fost adaptat la Acordul privind SEE prin Protocolul 1 la acesta (3) (denumit în continuare „Regulamentul de exceptare pe categorii”), orice ajutor individual pentru formare, acordat ad hoc sau pe baza unei scheme de ajutor, va face obiectul prezentelor orientări dacă echivalentul său subvenție depășește 2 milioane EUR pentru un proiect de formare.

                  4.

                  Criteriile stabilite în prezentele orientări nu se vor aplica în mod mecanic. Nivelul evaluării Comisiei și tipul de informații care poate fi solicitat vor fi proporționale cu riscul de denaturare a concurenței. Amploarea analizei va depinde de natura cazului.

            2.   Efecte pozitive ale ajutorului

      2.1.   Existența unor disfuncționalități ale pieței

                  5.

                  Lucrătorii calificați contribuie la creșterea productivității și competitivității întreprinderilor. Cu toate acestea, din diverse motive, este posibil ca angajatorii și angajații să nu investească suficient în formare. Este posibil ca angajații să își limiteze investițiile în formare în cazul în care nu doresc să își asume riscuri, suferă de constrângeri de ordin financiar sau întâmpină dificultăți în a-și informa viitorii angajatori cu privire la nivelul lor de cunoștințe.

                  6.

                  Este posibil ca întreprinderile să nu dorească formarea forței lor de muncă la un nivel care ar fi optim pentru societate în ansamblul său. Acest lucru se datorează disfuncționalității pieței legate de externalitățile pozitive ale formării și dificultății de a-și apropria beneficiile formării în condițiile în care angajații sunt liberi să își schimbe locul de muncă. Este posibil ca întreprinderile să investească mai puțin în formare dacă se tem că, odată format, un angajat va pleca înainte ca întreprinderea în cauză să își fi recuperat investiția. Este posibil ca întreprinderile să fie reticente să asigure un nivel corespunzător de formare dacă această formare nu produce profit rapid sau nu răspunde în mod specific nevoilor întreprinderii în cauză sau dacă nu există clauze contractuale speciale care să împiedice angajatul format să părăsească întreprinderea înainte de amortizarea costurilor de formare sau înainte de rambursarea (parțială) a cheltuielilor legate de formare.

                  7.

                  Este posibil ca o întreprindere să nu investească suficient în formare chiar și în cazul în care aceasta își poate amortiza integral investiția, dar beneficiile sale private sunt mai mici decât beneficiile pentru societate în ansamblul său. Astfel de externalități pozitive ale formării pot apărea în special dacă formarea are drept rezultat îmbunătățirea competențelor transferabile, adică atunci când competențele respective pot fi utilizate în mai mult de o întreprindere. În schimb, formarea specifică aduce creșteri de productivitate numai unei anumite întreprinderi, iar întreprinderile și-o pot apropria cu ușurință (4). Astfel, posibilitatea ca formarea specifică să genereze externalități pozitive este mai limitată decât în cazul formării generale.

                  8.

                  Dacă, pentru a forma lucrători defavorizați sau cu handicap (5), întreprinderile trebuie să acopere costuri mai ridicate, iar beneficiile unei astfel de investiții nu sunt certe, acesta poate constitui un motiv de a oferi mai puțină formare acestor grupuri. Cu toate acestea, se presupune că formarea lucrătorilor defavorizați sau cu handicap poate produce în general externalități pozitive pentru societate în ansamblu (6).

                  9.

                  Statele membre AELS ar trebui să demonstreze că există o disfuncționalitate a pieței care justifică ajutorul. În analiza sa, Autoritatea va avea în vedere, printre altele, următoarele elemente:

                              1.

                              natura formării – dacă aceasta este specifică sau generală, în sensul articolului 38 din Regulamentul general de exceptare pe categorii; un singur proiect de formare poate cuprinde atât elemente generale, cât și elemente specifice; formarea generală va produce mai multe externalități pozitive;

                              2.

                              transferabilitatea competențelor dobândite pe parcursul formării; cu cât competențele sunt mai transferabile, cu atât crește probabilitatea producerii unor externalități pozitive; se consideră că formarea asigură competențe transferabile în cazul în care, de exemplu:

                                          (a)

                                          formarea este organizată împreună de mai multe întreprinderi independente sau în cazul în care angajați din întreprinderi diferite pot beneficia de formare;

                                          (b)

                                          formarea este certificată, permite obținerea unei diplome recunoscute sau este recunoscută de autorități sau instituții publice;

                                          (c)

                                          formarea vizează categoriile de angajați caracterizate printr-un grad ridicat de mobilitate în cadrul întreprinderii și în sectorul în cauză;

                                          (d)

                                          formarea ar putea fi utilă pentru angajat în afara locului său de muncă curent (pentru un post viitor în cadrul unei alte întreprinderi, pentru viața sa socială, pentru bunăstarea sa etc.);

                              3.

                              participanții la formare: includerea lucrătorilor cu handicap sau a celor defavorizați poate spori externalitățile pozitive ale formării.

            2.2.   Ajutorul de stat ca instrument adecvat de politică

                  10.

                  Ajutoarele de stat nu reprezintă singurul instrument de politică aflat la dispoziția statelor membre AELS pentru a încuraja formarea. Cele mai multe cursuri de formare sunt furnizate prin intermediul sistemelor de învățământ (de exemplu, universități, școli, formare profesională organizată sau sponsorizată de autoritățile statului). Cursuri de formare pot fi urmate și de persoanele în cauză, din proprie inițiativă, cu sau fără susținerea angajatorilor lor.

                  11.

                  Se consideră că măsurile respective constituie un instrument adecvat în cazurile în care statul membru AELS a luat în considerare alte opțiuni de politică și sunt constatate avantajele utilizării unui instrument selectiv cum ar fi ajutorul de stat pentru o anumită întreprindere. Autoritatea va ține seama, în special, de orice evaluare a impactului măsurii propuse pe care statul membru AELS este posibil să o fi efectuat.

            2.3.   Efectul stimulativ și necesitatea ajutorului

                  12.

                  Ajutoarele de stat pentru formare trebuie să aibă ca rezultat schimbarea comportamentului beneficiarului, astfel încât acesta să ofere o formare superioară din punct de vedere cantitativ și/sau calitativ față de cea pe care ar fi oferit-o în absența ajutorului. În cazul în care nu există o creștere cantitativă sau calitativă a activităților de formare propuse, se consideră că ajutorul nu are un efect stimulativ.

                  13.

                  Efectul stimulativ este constatat printr-o analiză contrafactuală, prin compararea nivelurilor de formare propuse în condițiile acordării ajutorului și în absența acestuia. Majoritatea angajatorilor consideră necesară formarea forței lor de muncă pentru a asigura funcționarea corespunzătoare a întreprinderilor lor. Nu se poate presupune că ajutorul de stat pentru formare, în special pentru formarea specifică, este întotdeauna necesar.

                  14.

                  Statele membre AELS trebuie să dovedească Autorității existența efectului stimulativ și necesitatea ajutorului. În primul rând, beneficiarul trebuie să depună o cerere de ajutor adresată statului membru AELS în cauză înainte să demareze proiectul de formare. În al doilea rând, statul membru AELS trebuie să demonstreze faptul că ajutorul de stat determină creșterea dimensiunii, a calității, a sferei proiectului de formare sau a numărului de participanți vizați de acesta, comparativ cu situația care ar exista în absența ajutorului. Formarea suplimentară oferită cu ajutorul respectiv poate fi indicată, de exemplu, printr-un număr mai mare de ore sau cursuri de formare, printr-un număr mai mare de participanți, prin trecerea de la formare specifică unei întreprinderi la formare generală sau prin sporirea participării anumitor categorii de lucrători defavorizați sau cu handicap.

                  15.

                  În analiza sa, Autoritatea va avea în vedere, printre altele, următoarele elemente:

                              (a)

                              documentele interne ale beneficiarului ajutorului privind costurile de formare, bugetele, participanții, conținutul și programa de formare pentru două situații: formarea în condițiile acordării ajutorului și formarea în absența ajutorului;

                              (b)

                              existența unei obligații juridice pentru angajatori de a asigura un anumit tip de formare (de exemplu, în materie de siguranță): în cazul în care există o astfel de obligație, Autoritatea va constata, de regulă, faptul că nu există niciun efect stimulativ;

                              (c)

                              credibilitatea proiectului depus, de exemplu, prin referirea la bugetele pentru formare din anii anteriori și compararea cu acestea;

                              (d)

                              raportul dintre programul de formare și activitățile comerciale ale beneficiarului ajutorului: cu cât raportul este mai strâns, cu atât efectul stimulativ este mai puțin probabil. De exemplu, este puțin probabil ca formarea privind introducerea unei noi tehnologii într-un anumit sector să aibă un efect stimulativ, întrucât întreprinderile nu au altă alternativă decât să își formeze forța de muncă cu privire la tehnologia recent introdusă.

            2.4.   Proporționalitatea ajutorului

                  16.

                  Statul membru AELS trebuie să demonstreze necesitatea ajutorului, precum și menținerea cuantumului acestuia la un nivel minim în scopul atingerii obiectivului ajutorului.
                  Costurile eligibile trebuie calculate în conformitate cu articolul 39 din Regulamentul general de exceptare pe categorii și trebuie să se limiteze la costurile care rezultă din activitățile de formare care nu ar fi întreprinse în absența ajutorului.
                  Statele membre AELS ar trebui să furnizeze dovezi că valoarea ajutorului nu depășește partea din costurile eligibile care nu poate fi recuperată de întreprindere (7). În orice caz, intensitățile ajutoarelor nu trebuie să depășească niciodată valorile prevăzute la articolul 39 din Regulamentul general de exceptare pe categorii și vor fi aplicate costurilor eligibile (8).

            3.   Efectele negative ale ajutorului

                  17.

                  În cazul în care ajutorul este proporțional cu obiectivul ajutorului, este probabil ca efectele negative ale acestuia să fie limitate, iar analiza efectelor negative să nu mai fie necesară (9). Cu toate acestea, în anumite cazuri, chiar și atunci când ajutorul este necesar și proporțional pentru ca o anumită întreprindere să organizeze un volum mai mare de cursuri de formare, ajutorul poate genera o schimbare a comportamentului beneficiarului care denaturează în mod semnificativ concurența. În aceste situații, Autoritatea va realiza o analiză amănunțită a denaturării concurenței. Gradul de denaturare a concurenței cauzată de ajutor poate varia în funcție de caracteristicile ajutorului și ale piețelor afectate (10).

                  18.

                  Caracteristicile ajutorului care pot afecta probabilitatea producerii denaturării și amploarea acesteia sunt:

                              (a)

                              selectivitatea;

                              (b)

                              valoarea ajutorului;

                              (c)

                              repetarea și durata ajutorului;

                              (d)

                              efectul ajutorului asupra costurilor întreprinderii.

                  19.

                  De exemplu, un program de formare utilizat pentru a încuraja în general întreprinderile dintr-un stat membru AELS să organizeze mai multe cursuri de formare este probabil să aibă asupra pieței un efect diferit de cel obținut în situația în care se acordă un ajutor considerabil unei singure întreprinderi pentru a-i permite acesteia să-și mărească volumul de cursuri de formare organizate. În al doilea caz, denaturarea concurenței poate fi mai semnificativă deoarece concurenții beneficiarului ajutorului nu mai pot concura la același nivel (11). Denaturarea va fi și mai însemnată în cazul în care costurile de formare ale beneficiarului ajutorului reprezintă un procent important din costurile totale.

                  20.

                  În evaluarea caracteristicilor pieței care pot oferi o imagine mult mai fidelă asupra impactului potențial al unui ajutor, Autoritatea va avea în vedere, printre altele:

                              (a)

                              structura pieței; și

                              (b)

                              caracteristicile sectorului sau ale industriei.

                  21.

                  Structura pieței va fi evaluată în funcție de concentrarea pieței, de dimensiunea întreprinderilor (12), de importanța diferențierii produsului (13) și de barierele la intrare și la ieșire. Cotele de piață și coeficienții de concentrare se vor calcula după definirea pieței relevante. În general, cu cât sunt mai puține întreprinderi, cu atât cota lor de piață este mai mare și se așteaptă o concurență mai scăzută (14). În cazul în care piața afectată este concentrată și prezintă bariere importante la intrare (15), iar beneficiarul ajutorului este un actor important pe piață, atunci este mai probabil ca respectivii concurenți să trebuiască să își schimbe comportamentul ca răspuns la ajutor.

                  22.

                  În analiza caracteristicilor sectorului, Autoritatea va avea în vedere, printre altele, importanța forței de muncă formate pentru întreprinderea în cauză, existența unei capacități de producție excedentare, dacă piețele din sectorul respectiv sunt în creștere, sunt mature sau în declin, precum și strategiile de finanțare a formării ale concurenților (ajutoare de stat, angajați, angajatori). De exemplu, ajutorul pentru formare acordat unui sector aflat în declin poate crește riscul unei denaturări a concurenței prin menținerea unei întreprinderi ineficiente pe linia de plutire.

                  23.

                  Ajutoarele pentru formare pot, în anumite cazuri, să conducă la denaturări ale concurenței în ceea ce privește intrarea pe piață și ieșirea de pe piață, efectele asupra fluxurilor comerciale și excluderea investițiilor în formare.

            Intrarea pe piață și ieșirea de pe piață

                  24.

                  Pe o piață competitivă, întreprinderile vând produse care generează profituri. Prin modificarea costurilor, ajutorul de stat modifică profitabilitatea și, astfel, poate afecta decizia întreprinderii de a oferi sau nu un produs. De exemplu, un ajutor de stat care ar reduce costurile curente de producție, cum ar fi formarea personalului, ar face mai atractivă intrarea pe piață și ar permite întreprinderilor care în alte circumstanțe ar avea perspective comerciale reduse să intre pe o piață sau să introducă noi produse în defavoarea concurenților mai eficienți.

                  25.

                  Disponibilitatea ajutorului de stat poate afecta și decizia unei întreprinderi de a ieși de pe o piață pe care se află deja. Ajutorul de stat pentru formare ar putea reduce valoarea pierderilor și ar putea permite unei întreprinderi să rămână pe piață pentru o perioadă mai lungă – ceea ce ar putea însemna că alte întreprinderi, mai eficiente, dar care nu beneficiază de ajutoare, ar fi forțate să iasă de pe piață.

            Efectul asupra fluxurilor comerciale

                  26.

                  Ajutoarele de stat pentru formare pot face ca anumite teritorii să beneficieze de condiții de producție mai favorabile decât altele. Aceasta poate conduce la deplasarea fluxurilor comerciale spre regiunile în care acest ajutor este acordat.

            Excluderea investițiilor în formare

                  27.

                  Pentru a se menține pe piață și a-și maximiza profiturile, întreprinderile au tot interesul să investească în formarea personalului. Valoarea investițiilor în formare pe care fiecare întreprindere este dispusă să le facă depinde și de cât de mult investesc concurenții săi. Întreprinderile subvenționate de stat își pot reduce investițiile proprii. În schimb, în cazul în care ajutorul îl determină pe beneficiarul ajutorului să investească mai mult, concurenții pot reacționa prin reducerea cheltuielilor proprii de formare. În cazul în care, pentru atingerea aceluiași obiectiv, beneficiarii ajutorului sau concurenții acestora cheltuiesc mai puțin în condițiile în care beneficiază de ajutorul decât în absența acestuia, investiția privată a acestora în formarea personalului este exclusă ca urmare a acordării ajutorului.

            4.   Comparare și decizie

                  28.

                  Ultima etapă a analizei o reprezintă evaluarea gradului în care efectele pozitive ale ajutorului cântăresc mai greu decât efectele negative ale acestuia. Această evaluare se va face de la caz la caz. Pentru a compara efectele pozitive și negative, Autoritatea le va evalua și va elabora o evaluare globală a impactului lor asupra producătorilor și consumatorilor de pe fiecare dintre piețele afectate. Cu excepția cazului în care Autoritatea dispune deja de informații cantitative, aceasta va utiliza informații calitative în scopul evaluării.

                  29.

                  Este probabil ca Autoritatea să adopte o atitudine mai pozitivă, acceptând un grad mai ridicat de denaturare a concurenței dacă ajutorul este necesar, bine orientat și proporțional pentru ca o anumită întreprindere să își mărească volumul cursurilor de formare organizate, iar societatea beneficiază de activitatea de formare suplimentară mai mult decât beneficiarul ajutorului.

         (1)  Acest capitol corespunde Comunicării Comisiei Uniunii Europene – Criterii pentru analiza compatibilității ajutoarelor de stat pentru formare care fac obiectul notificării individuale 2009/C 188/01 (JO C 188 din 11.8.2009, p. 1).

         (2)  JO L 214, 9.8.2008, p. 3. Pentru ajutoarele ad hoc pentru formare, acordate unei întreprinderi mari, a căror valoare se situează sub pragul de 2 milioane EUR, Autoritatea va aplica mutatis mutandis principiile menționate în prezentul capitol, însă într-un mod mai puțin detaliat.

         (3)  Decizia nr. 120/2008 a Comitetului mixt al SEE din 7.11.2008 (JO L 339, 18.12.2008, p. 111 și Suplimentul SEE nr. 79, 18.12.2008), intrată în vigoare la 8.11.2008.

         (4)  Cu toate acestea, externalitățile formării generale pot fi, de asemenea, apropriate de întreprinderi prin introducerea unor clauze speciale în contracte, care să impună angajatului format să rămână în cadrul întreprinderii pentru o perioadă determinată de timp după ce acesta a beneficiat de formare.

         (5)  Lucrătorii defavorizați și cu handicap sunt definiți la articolul 2 din Regulamentul general de exceptare pe categorii.

         (6)  De exemplu, pentru societate, formarea primită de lucrătorii tineri cu nivel scăzut de calificare este mai valoroasă decât pentru întreprinderea respectivă, din cauza unei productivități percepute sau reale mai scăzute.

         (7)  Aceasta este egală cu partea din costurile suplimentare ale formării pe care întreprinderea nu o poate recupera beneficiind în mod direct de competențele dobândite de angajații săi pe parcursul formării.

         (8)  A se vedea, de asemenea, practica decizională în domeniu, de exemplu C 35/2007, Ajutor pentru formare în favoarea Volvo Cars Gent, Decizia 2008/948/CE a Comisiei din 23 iulie 2008, Germania: DHL și aeroportul Leipzig Halle (JO L 346, 23.12.2008, p. 1) și Decizia 2007/612/CE a Comisiei din 4 aprilie 2007 privind ajutorul de stat C 14/06 pe care Belgia intenționează să îl pună în aplicare în favoarea General Motors Belgium din Anvers (JO L 243, 18.9.2007, p. 71).

         (9)  În plus, în cazul în care piața forței de muncă ar funcționa perfect, angajații ar putea obține întotdeauna un salariu mai mare pentru competențele lor superioare, dobândite în urma formării primite și ar putea internaliza externalitățile pozitive ale formării.

         (10)  O serie de piețe pot fi afectate de ajutor deoarece este posibil ca impactul ajutorului să nu poată fi limitat la piețele pe care beneficiarul ajutorului este activ, ci se poate extinde la alte piețe, de exemplu la piețele factorilor de producție.

         (11)  Cu toate acestea, trebuie remarcat faptul că ajutorul pentru formare acordat unui întreg sector dintr-un stat membru AELS poate genera o denaturare a comerțului dintre părțile contractante.

         (12)  Dimensiunea întreprinderii poate fi exprimată în funcție de cotele de piață, precum și de cifra de afaceri și/sau numărul de angajați.

         (13)  Cu cât este mai scăzut gradul de diferențiere a produsului, cu atât efectul ajutorului asupra profiturilor concurenților este mai mare.

         (14)  Cu toate acestea, este important de remarcat faptul că anumite piețe sunt competitive în ciuda faptului că există puține întreprinderi prezente.

         (15)  Cu toate acestea, trebuie remarcat faptul că, în unele cazuri, acordarea unui ajutor contribuie la depășirea barierelor la intrare și permite intrarea unor întreprinderi noi pe o piață.


title: 2009/203/CE: Decizia Parlamentului European din 22 aprilie 2008 privind descărcarea de gestiune pentru execuția bugetului Centrului de Traduceri pentru Organismele Uniunii Europene aferent exercițiului financiar 2006

text:
               31.3.2009

               RO

               Jurnalul Oficial al Uniunii Europene

               L 88/118

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului Centrului de Traduceri pentru Organismele Uniunii Europene aferent exercițiului financiar 2006
   (2009/203/CE)
   PARLAMENTUL EUROPEAN,
   având în vedere conturile anuale finale ale Centrului de Traduceri pentru Organismele Uniunii Europene pentru exercițiul financiar 2006 (1),
   având în vedere Raportul Curții de Conturi privind conturile anuale ale Centrului de Traduceri pentru Organismele Uniunii Europene pentru exercițiul financiar 2006, însoțit de răspunsurile centrului (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 2965/94 al Consiliului din 28 noiembrie 1994 de înființare a Centrului de Traduceri pentru Organismele Uniunii Europene (4), în special articolul 14,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0124/2008),

               1.

               acordă directorului Centrului de Traduceri pentru Organismele Uniunii Europene descărcarea de gestiune pentru execuția bugetului centrului aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Centrului de Traduceri pentru Organismele Uniunii Europene, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 42.

      (2)  JO C 309, 19.12.2007, p. 94.

      (3)  JO L 248, 16.9.2002, p. 1.

      (4)  JO L 314, 7.12.1994, p. 1.

      (5)  JO L 357, 31.12.2002, p. 72.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/119

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului Centrului de Traduceri pentru Organismele Uniunii Europene aferent exercițiului financiar 2006
   PARLAMENTUL EUROPEAN,
   având în vedere conturile anuale finale ale Centrului de Traduceri pentru Organismele Uniunii Europene pentru exercițiul financiar 2006 (1),
   având în vedere Raportul Curții de Conturi privind conturile anuale ale Centrului de Traduceri pentru Organismele Uniunii Europene pentru exercițiul financiar 2006, însoțit de răspunsurile centrului (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 2965/94 al Consiliului din 28 noiembrie 1994 de înființare a Centrului de Traduceri pentru Organismele Uniunii Europene (4), în special articolul 14,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0124/2008),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2006 și cu privire la legalitatea și regularitatea operațiunilor subiacente;

               B.

               întrucât, la 24 aprilie 2007, Parlamentul a acordat directorului Centrului de Traduceri pentru Organismele Uniunii Europene descărcarea de gestiune pentru execuția bugetului centrului aferent exercițiului financiar 2005 (6), iar în rezoluția sa care însoțea decizia de descărcare de gestiune, inter alia,

                           —

                           își exprima preocuparea cu privire la faptul că peste 50 % din totalul angajamentelor reportate din exercițiul financiar 2004 au fost anulate; insista ca centrul să își amelioreze programarea în domeniul cheltuielilor administrative;

                           —

                           invita centrul să facă eforturi pentru a clarifica problema drepturilor de proprietate intelectuală conexe bazei de date IATE;

                           —

                           își exprima speranța că diferendul dintre centru și Comisie cu privire la contribuția angajatorului la regimul de pensii pentru personalul angajat va putea fi soluționat cât mai curând posibil,

   Observații generale referitoare la aspecte orizontale comune tuturor agențiilor UE și care prezintă relevanță pentru procedura de descărcare de gestiune a fiecărei agenții

               1.

               observă că bugetele celor 24 de agenții și ale celorlalte organisme descentralizate auditate de Curtea de Conturi totalizau 1 080,5 milioane EUR în 2006 [cel mai mare fiind cel al Agenției Europene pentru Reconstrucție, cu 271 milioane EUR, iar cel mai mic fiind cel al Colegiului European de Poliție (CEPOL), cu 5 milioane EUR];

               2.

               subliniază faptul că cercul organismelor externe ale UE care fac obiectul auditării și al descărcării de gestiune include în prezent nu numai agențiile tradiționale de reglementare, ci și agențiile executive instituite pentru a pune în aplicare programe specifice, iar în viitorul apropiat se va extinde astfel încât să cuprindă și întreprinderile comune instituite ca parteneriate de tip public-privat (inițiative tehnologice comune);

               3.

               observă, în ceea ce privește Parlamentul, că numărul de agenții care fac obiectul procedurii de descărcare de gestiune a evoluat după cum urmează: exercițiul financiar 2000: 8; 2001: 10; 2002: 11; 2003: 14; 2004: 14; 2005: 16; 2006: 20 de agenții de reglementare și 2 agenții executive (exceptând 2 agenții care sunt auditate de Curtea de Conturi, dar fac obiectul unui proces intern de descărcare de gestiune);

               4.

               conchide, așadar, că procesul de auditare/descărcare de gestiune a devenit greoi și disproporționat față de dimensiunea relativă a bugetelor agențiilor/organismelor descentralizate; încredințează comisiei sale competente sarcina de a efectua o revizuire cuprinzătoare a procesului de descărcare de gestiune în ceea ce privește agențiile și organismele descentralizate în vederea definirii unei abordări mai simple și mai raționale, ținându-se seama de numărul în continuă creștere al organismelor care vor necesita un raport separat de descărcare de gestiune în anii următori;

         Considerații de principiu

               5.

               solicită Comisiei să prezinte explicații clare, înainte de crearea unei noi agenții sau de reformarea unei agenții existente, cu privire la următoarele elemente: tipul agenției, obiectivele agenției, structura internă de conducere, produsele, serviciile, procedurile cheie, grupul țintă, clienții și părțile interesate de activitatea agenției, relația formală cu actorii externi, responsabilitatea bugetară, planificarea financiară și politica de personal și de recrutare a personalului;

               6.

               solicită ca fiecare agenție să fie guvernată în temeiul unui acord anual de performanță, care să fie formulat de agenție și de direcția generală competentă a Comisiei și care să conțină principalele obiective pentru anul următor, un cadru financiar și indicatori clari de măsurare a performanței;

               7.

               solicită auditarea periodică (și ad hoc) a performanței agențiilor de către Curtea de Conturi sau de către alt auditor independent; consideră că aceasta nu ar trebui să se limiteze la elementele tradiționale specifice gestiunii financiare și utilizării corespunzătoare a banilor publici, ci ar trebui să vizeze și eficiența și eficacitatea administrativă și să includă o evaluare a gestiunii financiare a fiecărei agenții;

               8.

               consideră că, în cazul agențiilor care își supraestimează în mod continuu nevoile bugetare, ar trebui aplicate reduceri tehnice în funcție de numărul de posturi vacante; este de părere că, pe termen lung, acest lucru va conduce la alocarea unor venituri mai mici pentru agenții și, prin urmare, și la costuri administrative mai reduse;

               9.

               constată că există o problemă serioasă generată de faptul că anumite agenții sunt criticate pentru că nu respectă normele privind achizițiile publice, regulamentul financiar, Statutul funcționarilor etc.; consideră că principalul motiv este că majoritatea reglementărilor și regulamentul financiar sunt destinate instituțiilor mai mari și că majoritatea agențiilor mici nu dispun de masa critică pentru a putea respecta aceste cerințe de reglementare; solicită, prin urmare, Comisiei să caute o soluție rapidă pentru sporirea eficacității, prin gruparea funcțiilor administrative ale mai multor agenții, pentru a se ajunge la această masă critică (luând în considerare schimbările necesare în reglementările de bază aplicabile agențiilor și independența lor bugetară) sau să elaboreze, de urgență, norme specifice pentru agenții (în special norme de aplicare pentru agenții) care să le permită să fie în deplină legalitate;

               10.

               insistă ca, la întocmirea proiectului preliminar de buget, Comisia să ia în considerare rezultatele execuției bugetului de către fiecare agenție în exercițiile anterioare, în special în exercițiul n-1, și să revizuiască în consecință bugetul solicitat de agenția respectivă; invită comisia parlamentară competentă să respecte respectiva revizuire și, dacă acest lucru nu este făcut de Comisie, să revizuiască bugetul în cauză pentru a-l aduce la un nivel realist, adaptat capacității de absorbție și de execuție al agenției în cauză;

               11.

               reamintește decizia sa privind descărcarea de gestiune pentru exercițiul financiar 2005, în care a invitat Comisia să prezinte, la fiecare cinci ani, un studiu privind valoarea adăugată a fiecărei agenții existente; invită toate instituțiile competente ca, în cazul unei evaluări negative a valorii adăugate a unei agenții, să ia măsurile care se impun, reformulând mandatul agenției respective sau închizând-o; constată că, în 2007, Comisia nu a realizat nicio evaluare; insistă ca, înainte de decizia de descărcare de gestiune privind bugetul 2007, Comisia să prezinte cel puțin cinci astfel de evaluări, începând cu agențiile cele mai vechi;

               12.

               este de părere că recomandările Curții de Conturi ar trebui să fie puse în practică în mod prompt, iar nivelul subvențiilor plătite agențiilor ar trebui să fie aliniat cu cerințele lor reale de numerar; consideră, de asemenea, că amendamentele la regulamentul financiar general ar trebui introduse în regulamentul financiar cadru al agențiilor și în diversele lor regulamente financiare specifice;

         Prezentarea datelor raportate

               13.

               constată că nu există o abordare tip în rândul agențiilor în ceea ce privește prezentarea activităților lor din timpul exercițiului financiar în cauză, a conturilor și rapoartelor lor privind gestiunea bugetară și financiară și în ceea ce privește întocmirea unei declarații de asigurare de către directorul agenției; observă că nu toate agențiile fac o distincție clară între (a) prezentarea către public a activității agenției și (b) prezentarea de rapoarte tehnice cu privire la gestiunea bugetară și financiară;

               14.

               observă că, chiar dacă instrucțiunile permanente ale Comisiei cu privire la elaborarea rapoartelor de activitate nu cer în mod expres agenției să întocmească o declarație de asigurare, numeroși directori au făcut-o totuși pentru exercițiul 2006, în unul dintre cazuri declarația cuprinzând o rezervă importantă;

               15.

               reamintește punctul 27 din rezoluția sa din 12 aprilie 2005 (7) prin care invita directorii agențiilor să anexeze, pe viitor, la raportul lor anual de activitate, prezentat împreună cu informațiile financiare și de gestiune, o declarație de asigurare privind legalitatea și regularitatea operațiunilor, asemănătoare cu cea semnată de directorii generali ai Comisiei;

               16.

               solicită Comisiei să își modifice în mod corespunzător instrucțiunile permanente către agenții;

               17.

               propune, în plus, o colaborare între Comisie și agenții în vederea realizării unui model armonizat aplicabil tuturor agențiilor și organismelor descentralizate în care să se facă clar distincția între:

                           —

                           un raport anual destinat publicului general referitor la operațiunile, activitatea și realizările organismului;

                           —

                           situațiile financiare și un raport privind execuția bugetului;

                           —

                           un raport de activitate similar rapoartelor de activitate ale directorilor generali ai Comisiei;

                           —

                           o declarație de asigurare semnată de directorul organismului, însoțită de eventuale rezerve sau observații pe care acesta consideră oportun să le aducă la cunoștința autorității abilitate să acorde descărcarea de gestiune;

         Constatări generale ale Curții de Conturi

               18.

               ia act de constatarea Curții [Raportul anual, punctul 10.29 (8)] conform căreia plata subvențiilor acordate de Comisie de la bugetul Comunității nu se bazează pe estimări justificate în mod suficient ale necesarului de numerar al agențiilor și conform căreia, acest fapt, combinat cu volumul reportărilor, le determină să dețină solduri de numerar apreciabile; ia act în continuare, de recomandarea Curții potrivit căreia nivelul subvențiilor plătite agențiilor ar trebui să fie în conformitate cu necesarul lor real de numerar;

               19.

               observă că, la sfârșitul anului 2006, 14 agenții încă nu puseseră în aplicare sistemul contabil ABAC (Raportul anual, nota de subsol de la punctul 10.31);

               20.

               ia act de observația Curții (Raportul anual, punctul 1.25) cu privire la sumele tot mai mari plătite pentru concediul neluat care se înregistrează în unele agenții; subliniază faptul că Curtea de Conturi a formulat o declarație de asigurare cu rezerve în cazul a trei agenții [Centrul European pentru Dezvoltarea Formării Profesionale (Cedefop), CEPOL și Agenția Europeană a Căilor Ferate] pentru exercițiul financiar 2006 (2005: Cedefop, Autoritatea Europeană pentru Siguranța Alimentară, Agenția Europeană pentru Reconstrucție);

         Auditul intern

               21.

               reamintește faptul că, în conformitate cu articolul 185 alineatul (3) din regulamentul financiar, auditorul intern al Comisiei este și auditorul intern al agențiilor de reglementare care beneficiază de subvenții de la bugetul UE; subliniază faptul că auditorul intern raportează consiliului de administrație și directorului fiecărei agenții;

               22.

               atrage atenția asupra rezervei exprimate în raportul anual de activitate pentru 2006 al auditorului intern după cum urmează:
               „Auditorul intern al Comisiei nu este în măsură să își îndeplinească obligația ce îi revine în temeiul articolului 185 din regulamentul financiar ca auditor intern al organismelor comunitare din cauza lipsei de resurse umane.”;

               23.

               ia act, cu toate acestea, de observația auditorului intern în raportul său de activitate pentru 2006 conform căreia, începând din 2007, odată cu afectarea de personal suplimentar de către Comisie pentru Serviciul său de audit intern (Internal Audit Service – IAS), toate agențiile de reglementare funcționale urmează să facă anual obiectul unui audit intern;

               24.

               ia act de numărul tot mai mare de agenții de reglementare și executive și de întreprinderi comune care trebuie auditate de IAS în temeiul articolului 185 din regulamentul financiar; solicită Comisiei să informeze comisia parlamentară competentă dacă personalul pus la dispoziția IAS va fi suficient pentru realizarea unui audit anual al tuturor acestor organisme în anii următori;

               25.

               observă că, prin articolul 72 alineatul (5) din Regulamentul (CE, Euratom) nr. 2343/2002, fiecărei agenții i se cere să prezinte anual autorității abilitate să acorde descărcarea de gestiune și Comisiei un raport întocmit de directorul său în care să se enumere numărul și tipul auditurilor interne efectuate de auditorul intern, recomandările făcute și acțiunile întreprinse în urma acestor recomandări; solicită agențiilor să precizeze dacă se face acest lucru și, dacă da, în ce mod;

               26.

               ia act, în aceea ce privește capacitățile de audit intern, în special în ceea ce privește agențiile mai mici, de o propunere a auditorului intern adresată comisiei competente a Parlamentului la 14 septembrie 2006, potrivit căreia agențiile mai mici ar trebui să fie autorizate să angajeze servicii de audit intern din sectorul privat;

         Evaluarea agențiilor

               27.

               reamintește declarația comună a Parlamentului, Consiliului și Comisiei (9) negociată la conciliere înainte de Consiliul ECOFIN privind bugetul din 13 iulie 2007 în care se solicita (i) o listă a agențiilor pe care Comisia intenționează să le evalueze și (ii) o listă a agențiilor deja evaluate, însoțită de un rezumat al principalelor constatări;

         Proceduri disciplinare

               28.

               observă că, datorită dimensiunii lor, agențiile întâmpină dificultăți în constituirea unor comisii disciplinare alcătuite din personal încadrat în gradul corespunzător și că Oficiul disciplinar și de anchetă al Comisiei (Investigation and Disciplinary Office – IDOC) nu are competențe în cazul agențiilor; invită agențiile să aibă în vedere constituirea unei comisii disciplinare interagenții;

         Proiectul de acord interinstituțional

               29.

               reamintește proiectul de acord interinstituțional privind cadrul de funcționare al agențiilor europene de reglementare prezentat de Comisie [COM(2005) 59], prin care se intenționa instituirea unui cadru orizontal pentru crearea, structura, funcționarea, evaluarea și controlul agențiilor europene de reglementare; observă că proiectul reprezintă o inițiativă utilă în efortul de a raționaliza crearea și funcționarea agențiilor; ia act de declarația din raportul de sinteză pe 2006 al Comisiei [punctul 3.1, COM(2007) 274] conform căreia, deși negocierile au stagnat după publicarea proiectului de acord, discuțiile pe fond au fost relansate în cadrul Consiliului la sfârșitul anului 2006; regretă că nu s-au putut înregistra mai multe progrese în vederea adoptării acelui proiect;

               30.

               salută, prin urmare, angajamentul Comisiei de a prezenta o comunicare privind viitorul agențiilor de reglementare în cursul exercițiului 2008;

         Agențiile finanțate din surse proprii

               31.

               reamintește faptul că pentru cele două agenții care se finanțează din surse proprii, descărcarea de gestiune este acordată directorului de către consiliul de administrație; observă că ambele agenții au acumulat surplusuri semnificative din venitul provenit din taxe reportat din cifrele din anii precedenți:

                           —

                           Oficiul pentru Armonizare în cadrul Pieței Interne – numerar și echivalent de numerar: 281 milioane EUR (10);

                           —

                           Oficiul Comunitar pentru Soiuri de Plante – numerar și echivalent de numerar: 18 milioane EUR (11);

         Observații specifice

               32.

               ia act de comentariul Curții din raportul său pentru 2006 potrivit căruia surplusul bugetar acumulat pentru 2006 era de 16,9 milioane EUR și de faptul că în 2007 centrul urma să restituie 9,3 milioane EUR clienților săi; este de acord cu poziția Curții de Conturi potrivit căreia această acumulare de surplusuri sugerează că metoda de stabilire a prețurilor traducerilor sale nu este suficient de exactă;

               33.

               ia act în continuare de constatarea Curții conform căreia, în cadrul unei proceduri de recrutare de traducători, centrul nu a reușit să furnizeze dovezi scrise cu privire la regulile aplicate evaluării dosarelor candidaților;

               34.

               observă, din conturile finale, că centrul a constituit un provizion pentru contribuția angajatorului la regimul de pensii în valoare de 2 021 126 EUR și pentru plata concediilor neluate în valoare de 197 000 EUR;

               35.

               observă că consiliul de administrație al centrului a numit un nou director care și-a preluat postul la 1 mai 2006;

               36.

               își exprimă speranța că se va găsi o soluție la problema sediului centrului și la problema plății contribuției angajatorului la regimul de pensii;

               37.

               salută precizarea din raportul de activitate al centrului că în 2006 s-a continuat punerea în aplicare a recomandărilor IAS al Comisiei care vizau finalizarea și actualizarea fișelor postului, responsabilizarea ordonatorilor de credite, stabilirea unor termene mai lungi pentru publicarea anunțurilor de posturi vacante, monitorizarea adecvată a activităților centrului, evaluarea riscurilor, definirea clară a statutului agenției ca organism subvenționat sau finanțat din surse proprii și elaborarea unei proceduri de delegare pentru toate funcțiile esențiale;

               38.

               ia act de faptul că centrul a recrutat un auditor intern în februarie 2008.

      (1)  JO C 261, 31.10.2007, p. 42.

      (2)  JO C 309, 19.12.2007, p. 94.

      (3)  JO L 248, 16.9.2002, p. 1.

      (4)  JO L 314, 7.12.1994, p. 1.

      (5)  JO L 357, 31.12.2002, p. 72.

      (6)  JO L 187, 15.7.2008, p. 122.

      (7)  Rezoluția Parlamentului European conținând observațiile ce însoțesc decizia privind descărcarea de gestiune acordată directorului Centrului de Traduceri pentru Organismele Uniunii Europene cu privire la execuția bugetului centrului aferent exercițiului financiar 2003 (JO L 196, 27.7.2005, p. 101).

      (8)  JO C 273, 15.11.2007, p. 1.

      (9)  Documentul Consiliului DS 605/1/07 Rev 1.

      (10)  Sursa: Raportul privind conturile anuale ale Oficiului pentru Armonizare în cadrul Pieței Interne pentru exercițiul financiar 2006, însoțit de răspunsurile oficiului (JO C 309, 19.12.2007, p. 141).

      (11)  Sursa: Raportul privind conturile anuale ale Oficiului Comunitar pentru Soiuri de Plante pentru exercițiul financiar 2006, însoțit de răspunsurile oficiului (JO C 309, 19.12.2007, p. 135).


title: 2007/390/CE: Decizia Comisiei din 7 iunie 2007 cu privire la finanțarea pentru anul 2007 a cheltuielilor privind asistența informatică și acțiunile de comunicare în domeniul sănătății animale și al bunăstării animalelor

text:
               8.6.2007

               RO

               Jurnalul Oficial al Uniunii Europene

               L 146/21

      DECIZIA COMISIEI

   din 7 iunie 2007
   cu privire la finanțarea pentru anul 2007 a cheltuielilor privind asistența informatică și acțiunile de comunicare în domeniul sănătății animale și al bunăstării animalelor
   (2007/390/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolele 17, 37 și 37a,
   întrucât:

               (1)

               Comisia este responsabilă de găzduirea, gestionarea și întreținerea TRACES, prevăzute prin Decizia 2003/24/CE a Comisiei din 30 decembrie 2002 privind dezvoltarea unui sistem informatic veterinar integrat (2), și, în acest sens, aceste activități necesită o finanțare din partea Comunității. Participarea financiară are ca bază legală articolul 37a din Decizia 90/424/CEE.

               (2)

               Sistemul de notificare instaurat în baza Directivei 82/894/CEE a Consiliului din 21 decembrie 1982 privind notificarea maladiilor la animale în cadrul Comunității (3), prin Decizia 2005/176/CE a Comisiei din 1 martie 2005 de stabilire a formei codificate și a codurilor privind notificarea bolilor animalelor în aplicarea Directivei 82/894/CEE a Consiliului (4), trebuie să fie actualizat prin introducerea ameliorărilor tehnologice indispensabile. Participarea financiară a Comunității are ca bază legală articolul 37 din Decizia 90/424/CEE.

               (3)

               Politica de informare cu privire la sănătatea animală și la bunăstarea animalelor necesită o comunicare privind evoluțiile tehnice și științifice în aceste domenii. Participarea financiară a Comunității are ca bază legală articolul 17 din Decizia 90/424/CEE.

               (4)

               Prezenta decizie este echivalentă cu o decizie de finanțare în sensul articolului 75 din Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5) și în sensul articolului 90 din Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (6).

               (5)

               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

         DECIDE:
   Articolul 1
   TRACES
   Găzduirea, gestionarea și întreținerea sistemului TRACES, prevăzut în Decizia 2003/24/CE, sunt autorizate pentru sumele și obiectivele următoare:

               —

               560 000 EUR pentru găzduire;

               —

               440 000 EUR pentru achiziționarea suportului logistic necesar în cadrul furnizării asistenței către utilizatorii sistemului;

               —

               200 000 EUR pentru achiziționarea suportului pentru întreținerea necesară pentru a adapta sistemul la evoluțiile juridice și tehnice;

               —

               300 000 EUR pentru actualizarea evoluțiilor informatice necesare.

         Articolul 2
   Sistemul de notificare a maladiilor la animale
   Actualizarea sistemului de notificare, prevăzut în Decizia 2005/176/CE, este autorizată pentru suma de 150 000 EUR.
   Articolul 3
   Comunicarea în domeniul sănătății animale și al bunăstării animalelor
   Comunicarea de către Comisie, către autoritățile competente și către cetățeni, a informațiilor referitoare la legislația comunitară în domeniile sănătății animale și bunăstării animalelor este autorizată pentru sumele și obiectivele următoare:

               —

               240 000 EUR pentru publicații și pentru difuzarea informațiilor și a strategiei cu privire la sănătatea animală;

               —

               130 000 EUR pentru publicații și pentru difuzarea informațiilor și a strategiei cu privire la bunăstarea animalelor.

         Articolul 4
   Procedura de achiziții publice
   Selectarea contractelor se face pe baza contractelor-cadru existente sau pe baza cererilor de oferte lansate în cursul anului 2007.

      Adoptată la Bruxelles, 7 iunie 2007.

            Pentru Comisie

         Markos KYPRIANOU

            Membru al Comisiei

      (1)  JO L 224, 18.8.1990, p. 19. Decizie, astfel cum a fost modificată ultima dată prin Regulamentul (CE) nr. 1791/2006 (JO L 363, 20.12.2006, p. 1).

      (2)  JO L 8, 14.1.2003, p. 44.

      (3)  JO L 378, 31.12.1982, p. 58. Directivă, astfel cum a fost modificată ultima dată prin Decizia 2004/216/CE a Comisiei (JO L 67, 5.3.2004, p. 27).

      (4)  JO L 59, 5.3.2005, p. 40. Decizie, astfel cum a fost modificată prin Decizia 2006/924/CE (JO L 354, 14.12.2006, p. 48).

      (5)  JO L 248, 16.9.2002, p. 1. Regulament, astfel cum a fost modificat ultima dată prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (6)  JO L 357, 31.12.2002, p. 1. Regulament, astfel cum a fost modificat ultima dată prin Regulamentul (CE, Euratom) nr. 478/2007 (JO L 111, 28.4.2007, p. 13).


title: Decizia (PESC) 2017/112 a Comitetului politic și de securitate din 10 ianuarie 2017 de numire a comandantului misiunii UE pentru misiunea PSAC de instruire militară a Uniunii Europene în Republica Centrafricană (EUTM RCA) (EUTM RCA/1/2017)

text:
               24.1.2017

               RO

               Jurnalul Oficial al Uniunii Europene

               L 18/47

         DECIZIA (PESC) 2017/112 A COMITETULUI POLITIC ȘI DE SECURITATE
   din 10 ianuarie 2017
   de numire a comandantului misiunii UE pentru misiunea PSAC de instruire militară a Uniunii Europene în Republica Centrafricană (EUTM RCA) (EUTM RCA/1/2017)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38,
   având în vedere Decizia (PESC) 2016/610 a Consiliului din 19 aprilie 2016 privind o misiune PSAC de instruire militară a Uniunii Europene în Republica Centrafricană (EUTM RCA) (1), în special articolul 5,
   întrucât:

               (1)

               Decizia (PESC) 2016/610 l-a numit pe generalul de brigadă Eric HAUTECLOQUE-RAYSZ comandant al misiunii UE EUTM RCA.

               (2)

               În temeiul articolului 5 alineatul (1) din Decizia (PESC) 2016/610, Consiliul a autorizat Comitetul politic și de securitate (COPS), în conformitate cu articolul 38 din Tratatul privind Uniunea Europeană, să ia deciziile corespunzătoare privind numirea viitorilor comandanți ai misiunii UE.

               (3)

               La 16 noiembrie 2016, Comitetul militar al UE a recomandat aprobarea numirii generalului de brigadă Herman RUYS, propusă de Comitetul comun Eurocorps, în calitate de nou comandant al misiunii UE pentru EUTM RCA, pentru a-i succeda generalului de brigadă Eric HAUTECLOQUE-RAYSZ începând cu 16 ianuarie 2017.

               (4)

               În conformitate cu articolul 5 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în materie de apărare,

         ADOPTĂ PREZENTA DECIZIE:
   Articolul 1
   Generalul de brigadă Herman RUYS este numit în calitate de comandant al misiunii UE pentru misiunea PSAC de instruire militară a Uniunii Europene în Republica Centrafricană (EUTM RCA) începând cu 16 ianuarie 2017.
   Articolul 2
   Prezenta decizie intră în vigoare la data adoptării.

      Adoptată la Bruxelles, 10 ianuarie 2017.

            Pentru Comitetul politic și de securitate

            Președintele

         W. STEVENS

      (1)  JO L 104, 20.4.2016, p. 21.


title: Decizia Băncii Centrale Europene din 17 iunie 2004 de adoptare a Regulamentului de procedură al Consiliului general al Băncii Centrale Europene (BCE/2004/12)

text:
Anunţ juridic important

|

32004D0012(01)

Jurnalul Oficial L 230 , 30/06/2004 p. 0061 - 0063 Jurnalul Oficial L 267 , 12/10/2005 p. 0015 - 0017

		20040617Decizia Băncii Centrale Europenedin 17 iunie 2004de adoptare a Regulamentului de procedură al Consiliului general al Băncii Centrale Europene(BCE/2004/12)(2004/526/CE)CONSILIUL GENERAL AL BĂNCII CENTRALE EUROPENE,având în vedere Statutul Sistemului European al Băncilor Centrale și al Băncii Centrale Europene, în special articolul 46 alineatul 4,DECIDE:Articol unicRegulamentul de procedură al Consiliului general al Băncii Centrale Europene din 1 septembrie 1998 se înlocuiește cu următorul text, care intră în vigoare la 1 iulie 2004."Regulament de procedură al Consiliului general al Băncii Centrale EuropeneCAPITOL PRELIMINARArticolul 1DefinițiiPrezentul regulament de procedură completează Tratatul de instituire a Comunității Europene și Statutul Sistemului European al Băncilor Centrale și al Băncii Centrale Europene. Termenii utilizați în prezentul regulament de procedură au același sens ca și în tratat și în Statut.CAPITOLUL IConsiliul generalArticolul 2Data și locul reuniunilor Consiliului general(1) Consiliul general stabilește datele reuniunilor sale la propunerea președintelui.(2) Președintele convoacă o reuniune a Consiliului general în cazul în care cel puțin trei membri ai Consiliului general prezintă o cerere în acest sens.(3) De asemenea, președintele convoacă reuniuni ale Consiliului general ori de câte ori consideră necesar.(4) În principiu, reuniunile Consiliului general au loc la sediul Băncii Centrale Europene (BCE).(5) De asemenea, reuniunile pot avea loc prin intermediul unei teleconferințe dacă nu se opun cel puțin trei guvernatori.Articolul 3Participarea la reuniunile Consiliului general(1) Cu excepția cazurilor prevăzute în continuare, participarea la reuniunile Consiliului general este deschisă numai membrilor acestuia, celorlalți membri ai Comitetului executiv, președintelui Consiliului Uniunii Europene și unui membru al Comisiei Comunităților Europene.(2) În mod normal, fiecare guvernator poate fi însoțit de o persoană.(3) În cazul în care un membru al Consiliului general nu poate fi prezent la o reuniune poate desemna, în scris, un supleant care să participe la reuniune și să voteze în numele său. Această notificare scrisă se trimite președintelui în timp util, înaintea reuniunii. În mod normal, supleantul poate fi însoțit de o persoană.(4) Președintele numește un membru al personalului BCE în funcția de secretar. Secretarul asistă președintele în pregătirea reuniunilor Consiliului general și redactează procesele-verbale ale acestora.(5) Consiliul general poate invita și alte persoane să participe la reuniunile sale, în cazul în care consideră necesar acest lucru.Articolul 4Modalități de vot(1) Pentru a vota, Consiliului general trebuie să întrunească un cvorum de două treimi din membrii săi sau supleanții acestora. În cazul în care nu se întrunește acest cvorum, președintele poate convoca o reuniune extraordinară în cadrul căreia se pot adopta decizii indiferent de cvorumul întrunit.(2) În absența unor prevederi contrare în Statut, deciziile se iau cu majoritate simplă.(3) Consiliul general procedează la vot la cererea președintelui. De asemenea, președintele inițiază o procedură de vot la cererea oricărui membru al Consiliului general.(4) Deciziile pot fi luate, de asemenea, și prin intermediul unei proceduri scrise, cu excepția cazului în care se opun cel puțin trei membri ai Consiliului general. O procedură scrisă necesită:(i) de regulă, acordarea a cel puțin 10 zile lucrătoare în vederea examinării de către fiecare membru al Consiliului general. În caz de urgență motivată în cerere, perioada poate fi redusă la cinci zile lucrătoare și(ii) semnătura fiecărui membru al Consiliului general și(iii) o consemnare a acestor decizii în procesul-verbal al următoarei reuniuni a Consiliului general.Articolul 5Organizarea reuniunilor Consiliului general(1) Consiliul general adoptă ordinea de zi a fiecărei reuniuni. Președintele redactează o ordine de zi provizorie, pe care o trimite, împreună cu documentele conexe, membrilor Consiliului general și altor participanți autorizați cu cel puțin opt zile înainte de reuniunea în cauză, cu excepția situațiilor de urgență, caz în care președintele acționează în mod corespunzător, ținând seama de circumstanțe. Consiliul general poate decide, la propunerea președintelui sau a oricărui membru al Consiliului general, eliminarea sau adăugarea unor puncte pe ordinea de zi provizorie. Un anumit punct este eliminat de pe ordinea de zi la cererea a cel puțin trei membri ai Consiliului general, în cazul în care documentele conexe nu au fost prezentate membrilor Consiliului general în timp util.(2) Procesul-verbal al deliberărilor Consiliului general este prezentat spre aprobare membrilor acestuia la reuniunea următoare (sau mai devreme, în cazul în care este necesar, prin procedură scrisă) și este semnat de președinte.CAPITOLUL IIPARTICIPAREA CONSILIULUI GENERAL LA MISIUNILE SISTEMULUI EUROPEAN AL BĂNCILOR CENTRALEArticolul 6Relația dintre Consiliul general și Consiliul guvernatorilor(1) Fără a aduce atingere celorlalte responsabilități ale Consiliului general, inclusiv cele prevăzute la articolul 44 din Statut, Consiliul general contribuie, în special, la îndeplinirea sarcinilor enumerate la articolul 6 alineatele (2) – (8).(2) Consiliul general contribuie la funcțiile consultative ale BCE în temeiul articolului 4 și articolului 25.1 din Statut.(3) Contribuția Consiliului general la sarcinile statistice ale BCE constă în:- consolidarea cooperării dintre toate băncile centrale naționale din Uniunea Europeană în vederea sprijinirii sarcinilor BCE în domeniul statistic;- contribuția la armonizarea, acolo unde este necesar, a normelor și practicilor care reglementează colectarea, elaborarea și distribuirea statisticilor de către toate băncile centrale naționale din Uniunea Europeană;- prezentarea în fața Consiliului guvernatorilor a observațiilor privind proiectele de recomandări în domeniul statistic, înainte de adoptarea acestora, în temeiul articolului 42 din Statut.(4) Consiliul general contribuie la îndeplinirea angajamentelor de raportare ale BCE în temeiul articolului 15 din Statut prezentând Consiliului guvernatorilor observații cu privire la raportul anual, înainte de adoptarea acestuia.(5) Consiliul general contribuie la standardizarea normelor contabile și raportarea operațiunilor în temeiul articolului 26.4 din Statut, prezentând Consiliului guvernatorilor observații cu privire la proiectele acte normative înainte de adoptarea acestora.(6) Consiliul general contribuie la adoptarea altor măsuri în contextul articolului 29.4 din Statut, prezentând Consiliului guvernatorilor observații cu privire la proiectele privind măsurile în cauză, înainte de adoptarea acestora.(7) Consiliul general contribuie la elaborarea Condițiilor de angajare a personalului Băncii Centrale Europene, prezentând Consiliului guvernatorilor observații cu privire la proiectul respectiv, înainte de adoptarea acestuia.(8) Consiliul general contribuie la pregătirile pentru stabilirea irevocabilă a cursurilor de schimb în temeiul articolului 47.3 din Statut, prezentând Consiliului guvernatorilor observații cu privire la:- proiectele de avize ale BCE în temeiul articolului 123 alineatul (5) din tratat și- orice alte proiecte de avize ale BCE privind actele juridice comunitare care trebuie adoptate atunci când se abrogă o derogare și- deciziile în temeiul alineatului (10) din Protocolul privind anumite dispoziții referitoare la Regatul Unit al Marii Britanii și Irlandei de Nord.(9) Atunci când se solicită Consiliului general să contribuie la sarcinile BCE în temeiul alineatelor menționate anterior, acesta trebuie să aibă la dispoziție în acest sens un interval de timp rezonabil, care nu poate fi mai mic de 10 zile lucrătoare. În caz de urgență, care trebuie motivată în solicitare, perioada poate fi redusă la cinci zile lucrătoare. Președintele poate decide în privința utilizării procedurii scrise.(10) Președintele informează Consiliul general, în conformitate cu articolul 47.4 din Statut, cu privire la deciziile adoptate de Consiliul guvernatorilor.Articolul 7Relația dintre Consiliul general și Comitetul executiv(1) Consiliului general al BCE i se oferă posibilitatea de a prezenta observații înaintea acțiunilor Comitetului executiv prin care acesta:- pune în aplicare acte juridice ale Consiliului guvernatorilor pentru care, în conformitate cu articolul 12.1 din Regulamentul de procedură al Băncii Centrale Europene, este necesară contribuția Consiliului general;- adoptă, în virtutea competențelor delegate de Consiliul guvernatorilor în conformitate cu articolul 12.1 din Statut, acte juridice pentru care, în conformitate cu articolul 12 alineatul (1) din Regulamentul de procedură al Băncii Centrale Europene, este necesară contribuția Consiliului general.(2) Atunci când se solicită Consiliului general să prezinte observații în temeiul alineatului (1) din prezentul articol, acesta trebuie să aibă la dispoziție în acest sens un interval de timp rezonabil, care nu poate fi mai mic de 10 zile lucrătoare. În caz de urgență, care trebuie motivată în solicitare, perioada poate fi redusă la cinci zile lucrătoare. Președintele poate decide în privința utilizării procedurii scrise.Articolul 8Comitetele Sistemului European al Băncilor Centrale(1) În domeniul său de competență, Consiliul general poate solicita pregătirea unor studii pe teme specifice de către comitetele înființate de Consiliul guvernatorilor în temeiul articolului 9 din Regulamentul de procedură al Băncii Centrale Europene.(2) Banca centrală națională a fiecărui stat membru neparticipant poate desemna cel mult doi membri ai personalul său pentru a participa la reuniunile unui comitet, atunci când acesta examinează probleme care țin de competența Consiliului general, precum și atunci când președintele unui comitet și Comitetul executiv consideră că acest lucru este necesar.CAPITOLUL IIIDispoziții procedurale specificeArticolul 9Instrumente juridice(1) Deciziile BCE în temeiul articolului 46.4 și articolului 48 din Statut și în temeiul prezentului regulament de procedură, precum și recomandările și avizele BCE adoptate de Consiliul general în temeiul articolului 44 din Statut sunt semnate de președinte.(2) Toate instrumentele juridice ale BCE sunt numerotate, comunicate și publicate în conformitate cu articolul 17 alineatul (7) din Regulamentul de procedură al Băncii Centrale Europene.Articolul 10Confidențialitatea documentelor BCE și accesul la aceste documente(1) Deliberările Consiliului general și ale oricărui comitet sau grup care se ocupă de aspecte care țin de competența acestuia sunt confidențiale, cu excepția cazului în care Consiliul general autorizează președintele să facă public rezultatul deliberărilor.(2) Accesul public la documentele elaborate de Consiliul general și de orice alt comitet sau grup care se ocupă de aspecte care țin de competența acestuia este reglementat de o decizie a Consiliului guvernatorilor adoptată în temeiul articolului 23 alineatul (2) din Regulamentul de procedură al Băncii Centrale Europene.(3) Documentele elaborate de Consiliul general și de orice alt comitet sau grup care se ocupă de aspecte care țin de competența acestuia sunt clasificate și tratate în conformitate cu normele prevăzute în circulara administrativă adoptată în temeiul articolului 23 alineatul (3) din Regulamentul de procedură al Băncii Centrale Europene. Accesul la aceste documente devine liber după o perioadă de 30 de ani, în absența unei decizii contrare a organelor de decizie.Articolul 11Încetarea aplicabilitățiiConsiliul general se dizolvă și prezentul regulament de procedură nu se mai aplică atunci când, în conformitate cu articolul 122 alineatul (2) din tratat, au fost abrogate toate derogările de către Consiliul Uniunii Europene și atunci când au fost luate deciziile prevăzute de Protocolul privind anumite dispoziții referitoare la Regatul Unit al Marii Britanii și Irlandei de Nord."Adoptată la Frankfurt pe Main, 17 iunie 2004.Președintele BCEJean-Claude Trichet--------------------------------------------------


title: 2007/644/CE,Euratom: Decizia Consiliului și a Comisiei din 18 septembrie 2007 privind încheierea Protocolului la Acordul de parteneriat și cooperare (APC) dintre Comunitățile Europene și statele membre ale acestora, pe de o parte, și Ucraina, pe de altă parte, privind aderarea Republicii Bulgaria și a României la APC

text:
               6.10.2007

               RO

               Jurnalul Oficial al Uniunii Europene

               L 261/25

      DECIZIA CONSILIULUI ȘI A COMISIEI

   din 18 septembrie 2007
   privind încheierea Protocolului la Acordul de parteneriat și cooperare (APC) dintre Comunitățile Europene și statele membre ale acestora, pe de o parte, și Ucraina, pe de altă parte, privind aderarea Republicii Bulgaria și a României la APC
   (2007/644/CE, Euratom)
   CONSILIUL UNIUNII EUROPENE ȘI COMISIA COMUNITĂȚILOR EUROPENE,
   având în vedere Tratatul de instituire a Comunității Europene, în special articolul 44 alineatul (2), articolul 47 alineatul (2) ultima teză, articolul 55, articolul 57 alineatul (2), articolul 71, articolul 80 alineatul (2), articolele 93, 94, 133 și 181a, coroborate cu articolul 300 alineatul (2) teza a doua și cu articolul 300 alineatul (3) primul paragraf,
   având în vedere Tratatul de instituire a Comunității Europene a Energiei Atomice, în special articolul 101 alineatul (2),
   având în vedere Actul de aderare a Bulgariei și a României, în special articolul 6 alineatul (2),
   având în vedere propunerea Comisiei,
   având în vedere avizul Parlamentului European,
   având în vedere aprobarea Consiliului, acordată în conformitate cu articolul 101 din Tratatul de instituire a Comunității Europene a Energiei Atomice,
   întrucât:

               (1)

               Protocolul la Acordul de parteneriat și cooperare (APC) dintre Comunitățile Europene și statele membre ale acestora, pe de o parte, și Ucraina, pe de altă parte, privind aderarea Republicii Bulgaria și a României la APC (1) a fost semnat în numele Comunității Europene și al statelor sale membre la 27 martie 2007 în conformitate cu Decizia 2007/251/CE a Consiliului (2).

               (2)

               Până la intrarea sa în vigoare, protocolul s-a aplicat cu titlu provizoriu, producând efecte de la data semnării sale.

               (3)

               Protocolul ar trebui aprobat,

         DECID:
   Articolul 1
   Protocolul la Acordul de parteneriat și cooperare (APC) dintre Comunitățile Europene și statele membre ale acestora, pe de o parte, și Ucraina, pe de altă parte, privind aderarea Republicii Bulgaria și a României la APC se aprobă prin prezenta decizie în numele Comunității Europene, a Comunității Europene a Energiei Atomice și a statelor membre.
   Articolul 2
   Președintele Consiliului procedează, în numele Comunității și a statelor sale membre, la notificarea prevăzută la articolul 3 alineatul (2) din protocol. Președintele Comisiei procedează simultan la această notificare în numele Comunității Europene a Energiei Atomice.

      Adoptată la Bruxelles, 18 septembrie 2007.

            Pentru Consiliu

            Președintele

         R. PEREIRA

            Pentru Comisie

            Președintele

         José Manuel BARROSO

      (1)  JO L 110, 27.4.2007, p. 29.

      (2)  JO L 110, 27.4.2007, p. 27.


title: Decizia (UE) 2017/1642 a Parlamentului European din 27 aprilie 2017 privind descărcarea de gestiune pentru execuția bugetului Centrului European pentru Dezvoltarea Formării Profesionale aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/176

         DECIZIA (UE) 2017/1642 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului Centrului European pentru Dezvoltarea Formării Profesionale aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale Centrului European pentru Dezvoltarea Formării Profesionale pentru exercițiul financiar 2015,

               —

               având în vedere Raportul Curții de Conturi privind conturile anuale ale Centrului European pentru Dezvoltarea Formării Profesionale pentru exercițiul financiar 2015, însoțit de răspunsul centrului (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a centrului în ceea ce privește execuția bugetară pentru exercițiul financiar 2015 (05873/2017 – C8-0048/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CEE) nr. 337/75 al Consiliului din 10 februarie 1975 privind înființarea Centrului European pentru Dezvoltarea Formării Profesionale (4), în special articolul 12a,

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (5), în special articolul 108,

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A8-0145/2017),

               1.

               acordă directorului Centrului European pentru Dezvoltarea Formării Profesionale descărcarea de gestiune pentru execuția bugetului centrului aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Centrului European pentru Dezvoltarea Formării Profesionale, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 449, 1.12.2016, p. 32.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 39, 13.2.1975, p. 1.

      (5)  JO L 328, 7.12.2013, p. 42.


title: Decizia (UE, Euratom) 2015/1618 a Parlamentului European din 29 aprilie 2015 privind descărcarea de gestiune pentru execuția bugetului Agenției Executive pentru Întreprinderi Mici și Mijlocii (fosta Agenție Executivă pentru Competitivitate și Inovare) aferent exercițiului financiar 2013

text:
               30.9.2015

               RO

               Jurnalul Oficial al Uniunii Europene

               L 255/99

      DECIZIA (UE, EURATOM) 2015/1618 A PARLAMENTULUI EUROPEAN
      din 29 aprilie 2015
      privind descărcarea de gestiune pentru execuția bugetului Agenției Executive pentru Întreprinderi Mici și Mijlocii (fosta Agenție Executivă pentru Competitivitate și Inovare) aferent exercițiului financiar 2013
      PARLAMENTUL EUROPEAN,

                  —

                  având în vedere bugetul general al Uniunii Europene pentru exercițiul financiar 2013 (1),

                  —

                  având în vedere conturile anuale consolidate ale Uniunii Europene pentru exercițiul financiar 2013 [COM(2014) 510 – C8-0140/2014] (2),

                  —

                  având în vedere conturile anuale finale ale Agenției Executive pentru Întreprinderi Mici și Mijlocii (fosta Agenție Executivă pentru Competitivitate și Inovare) pentru exercițiul financiar 2013 (3),

                  —

                  având în vedere Raportul Comisiei privind acțiunile întreprinse în urma descărcării de gestiune pentru exercițiul financiar 2012 [COM(2014) 607] și documentele de lucru ale serviciilor Comisiei care însoțesc raportul în cauză [SWD(2014) 285 și SWD(2014) 286],

                  —

                  având în vedere Raportul anual al Comisiei către autoritatea care acordă descărcarea de gestiune cu privire la auditurile interne efectuate în 2013 [COM(2014) 615] și documentul de lucru al serviciilor Comisiei care însoțește raportul în cauză [SWD(2014) 293],

                  —

                  având în vedere raportul Curții de Conturi privind conturile anuale ale Agenției Executive pentru Întreprinderi Mici și Mijlocii (fosta Agenție Executivă pentru Competitivitate și Inovare) pentru exercițiul financiar 2013, însoțit de răspunsurile agenției (4),

                  —

                  având în vedere declarația de asigurare (5) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013, în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune care trebuie acordată agențiilor executive cu privire la execuția bugetară pentru exercițiul financiar 2013 (05305/2015 – C8-0048/2015),

                  —

                  având în vedere articolele 317, 318 și 319 din Tratatul privind funcționarea Uniunii Europene,

                  —

                  având în vedere articolul 106a din Tratatul de instituire a Comunității Europene a Energiei Atomice,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (6),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (7), în special articolele 62, 164, 165 și 166,

                  —

                  având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (8), în special articolul 14 alineatul (3),

                  —

                  având în vedere Regulamentul (CE) nr. 1653/2004 al Comisiei din 21 septembrie 2004 de stabilire a Regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (9), în special articolul 66 primul și al doilea paragraf,

                  —

                  având în vedere Decizia 2004/20/CE a Comisiei din 23 decembrie 2003 de înființare a unei agenții executive, „Agenția Executivă pentru Energie Inteligentă”, pentru gestionarea acțiunilor comunitare în domeniul energiei, în cadrul aplicării Regulamentului (CE) nr. 58/2003 al Consiliului (10),

                  —

                  având în vedere Decizia de punere în aplicare 2013/771/UE a Comisiei din 17 decembrie 2013 de instituire a Agenției Executive pentru Întreprinderi Mici și Mijlocii și de abrogare a Deciziilor 2004/20/CE și 2007/372/CE (11),

                  —

                  având în vedere articolul 93 și anexa V la Regulamentul său de procedură,

                  —

                  având în vedere raportul Comisiei pentru control bugetar și avizele celorlalte comisii interesate (A8-0101/2015),

                  A.

                  întrucât, în temeiul articolului 17 alineatul (1) din Tratatul privind Uniunea Europeană, Comisia execută bugetul și administrează programele și, în conformitate cu articolul 317 din Tratatul privind funcționarea Uniunii Europene, Comisia îndeplinește aceste sarcini în cooperare cu statele membre și pe propria răspundere, în conformitate cu principiul bunei gestiuni financiare,

         1.

            acordă directorului Agenției Executive pentru Întreprinderi Mici și Mijlocii (fosta Agenție Executivă pentru Competitivitate și Inovare) descărcarea de gestiune pentru execuția bugetului agenției aferent exercițiului financiar 2013;

         2.

            își prezintă observațiile în rezoluția care face parte integrantă din deciziile privind descărcarea de gestiune pentru execuția bugetului general al Uniunii Europene aferent exercițiului financiar 2013, secțiunea III – Comisia și agențiile executive;

         3.

            încredințează președintelui sarcina de a transmite prezenta decizie, decizia privind descărcarea de gestiune pentru execuția bugetului general al Uniunii Europene aferent exercițiului financiar 2013, secțiunea III – Comisia, precum și rezoluția care face parte integrantă din aceste decizii directorului Agenției Executive pentru Întreprinderi Mici și Mijlocii (fosta Agenție Executivă pentru Competitivitate și Inovare), Consiliului, Comisiei, Curții de Justiție a Uniunii Europene și Curții de Conturi și de a asigura publicarea acestora în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO L 66, 8.3.2013.

         (2)  JO C 403, 13.11.2014, p. 1.

         (3)  JO C 408, 15.11.2014, p. 6.

         (4)  JO C 442, 10.12.2014, p. 74.

         (5)  JO C 403, 13.11.2014, p. 128.

         (6)  JO L 248, 16.9.2002, p. 1.

         (7)  JO L 298, 26.10.2012, p. 1.

         (8)  JO L 11, 16.1.2003, p. 1.

         (9)  JO L 297, 22.9.2004, p. 6.

         (10)  JO L 5, 9.1.2004, p. 85.

         (11)  JO L 341, 18.12.2013, p. 73.


title: Decizia (UE) 2016/221 a Comisiei din 12 februarie 2016 de modificare a Deciziei (UE) 2015/1937 de instituire a unui Consiliu bugetar european independent cu rol consultativ

text:
               17.2.2016

               RO

               Jurnalul Oficial al Uniunii Europene

               L 40/15

         DECIZIA (UE) 2016/221 A COMISIEI
   din 12 februarie 2016
   de modificare a Deciziei (UE) 2015/1937 de instituire a unui Consiliu bugetar european independent cu rol consultativ
   COMISIA EUROPEANĂ,
   având în vedere Tratatul privind Uniunea Europeană și Tratatul privind funcționarea Uniunii Europene,
   întrucât:

               (1)

               La 21 octombrie 2015, Comisia a adoptat Decizia de instituire a unui Consiliu bugetar european independent cu rol consultativ (1). Decizia respectivă conține o serie de dispoziții privind misiunea, sarcinile, componența, independența și funcționarea consiliului și a secretariatului acestuia și clarifică faptul că acesta din urmă ar trebui să fie atașat, din punct de vedere administrativ, Secretariatului General al Comisiei. În conformitate cu decizia menționată, analistul economic șef numit în temeiul Deciziei C(2015) 2665 din 17 aprilie 2015 exercită funcția de șef al secretariatului.

               (2)

               Decizia privind analistul economic șef al Comisiei din 17 aprilie 2015 prevede că analistul economic șef verifică, în domeniul coordonării și supravegherii politicilor economice și bugetare ale statelor membre, viitoarele decizii ale Comisiei. În conformitate cu decizia respectivă, analistul economic șef este atașat vicepreședintelui responsabil pentru moneda euro și dialogul social, care poate, de asemenea, solicita avize din partea analistului economic șef (2).

               (3)

               Din motive de coerență și eficiență, este adecvat să se separe sarcinile analistului economic șef și ale șefului Secretariatului Consiliului bugetar european.

               (4)

               Decizia de instituire a unui Consiliu bugetar european independent cu rol consultativ ar trebui să fie modificată în consecință,

         DECIDE:
   Articol unic
   Articolul 3 alineatul (8) din Decizia (UE) 2015/1937 a Comisiei (3) se înlocuiește cu următorul text:

      „(8)   Comisia numește șeful secretariatului, după consultarea cu președintele Consiliului bugetar european. Șeful secretariatului este numit pentru o perioadă de trei ani, numirea putând fi reînnoită o singură dată. Sarcinile acestuia/acesteia includ pregătirea instituirii consiliului. Ceilalți membri ai secretariatului sunt funcționari, agenți temporari, agenți contractuali sau experți naționali detașați, selectați de șeful secretariatului de comun acord cu președintele Consiliului. Toți membrii secretariatului sunt selectați pe baza înaltului lor nivel de calificare și experiență în domenii relevante pentru activitatea consiliului și sunt desemnați sau atașați (mis à disposition) secretariatului.
      (9)   Prin derogare de la alineatul (8), în cazul în care președintele Consiliului bugetar european nu a fost încă numit, Comisia numește în mod direct șeful secretariatului.”

      Adoptată la Bruxelles, 12 februarie 2016.

            Pentru Comisie

            Președintele

         Jean-Claude JUNCKER

      (1)  C(2015) 8000.

      (2)  C(2015) 2665.

      (3)  Decizia (UE) 2015/1937 a Comisiei din 21 octombrie 2015 de instituire a unui Consiliu bugetar european independent cu rol consultativ (JO L 282, 28.10.2015, p. 37).


               26.2.2016

               RO

               Jurnalul Oficial al Uniunii Europene

               C 75/274

         P7_TA(2013)0303
   Alegerea Ombudsmanului
   Decizia Parlamentului European din 3 iulie 2013 privind alegerea Ombudsmanului European
   (2016/C 075/37)

      Parlamentul European,

               —

               având în vedere Tratatul privind funcționarea Uniunii Europene și, în special, articolul 24 al treilea paragraf și articolul 228,

               —

               având în vedere Tratatul de instituire a Comunității Europene a Energiei Atomice și, în special, articolul 106a,

               —

               având în vedere Decizia 94/262/CECO, CE, Euratom a Parlamentului European din 9 martie 1994, privind statutul și condițiile generale pentru exercitarea funcțiilor Ombudsmanului (1),

               —

               având în vedere articolul 204 din Regulamentul său de procedură,

               —

               având în vedere apelul la candidaturi (2),

               —

               având în vedere votul său din 3 iulie 2013,

               1.

               Alege pe Emily O'REILLY să exercite funcția de Ombudsman European de la 1 octombrie 2013 până la încheierea legislaturii;

               2.

               Invită pe Emily O'REILLY să depună jurământul în fața Curții de Justiție;

               3.

               Încredințează Președintelui sarcina de a publica decizia anexată în Jurnalul Oficial al Uniunii Europene;

               4.

               Încredințează Președintelui sarcina de a transmite decizia respectivă Consiliului, Comisiei și Curții de Justiție.

      (1)  JO L 113, 4.5.1994, p. 15.

      (2)  JO C 96, 4.4.2013, p. 24.

         ANEXĂ

         DECIZIA PARLAMENTULUI EUROPEAN

         din 3 iulie 2013

         privind alegerea Ombudsmanului European

         (Textul prezentei anexe nu este reprodus aici, întrucât corespunde cu actul legislativ final, Decizia 2013/377/UE, Euratom.)


title: 2008/194/CE: Decizia Consiliului din 18 februarie 2008 privind încheierea Acordului între Comunitatea Europeană și Guvernul Republicii Singapore cu privire la anumite aspecte ale serviciilor aeriene

text:
               5.3.2008

               RO

               Jurnalul Oficial al Uniunii Europene

               L 60/28

      DECIZIA CONSILIULUI

   din 18 februarie 2008
   privind încheierea Acordului între Comunitatea Europeană și Guvernul Republicii Singapore cu privire la anumite aspecte ale serviciilor aeriene
   (2008/194/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 80 alineatul (2), coroborat cu articolul 300 alineatul (2) primul paragraf prima teză și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Printr-o decizie din 5 iunie 2003, Consiliul a autorizat Comisia să deschidă negocieri cu țări terțe privind înlocuirea anumitor dispoziții din acordurile bilaterale existente printr-un acord comunitar.

               (2)

               În numele Comunității, Comisia a negociat un acord cu Guvernul Republicii Singapore cu privire la anumite aspecte ale serviciilor aeriene, în conformitate cu mecanismele și directivele din anexa la decizia din 5 iunie 2003.

               (3)

               Acordul a fost semnat în numele Comunității sub rezerva încheierii sale la o dată ulterioară, în conformitate cu Decizia 2006/592/CE a Consiliului (2).

               (4)

               Acordul ar trebui să fie aprobat,

         DECIDE:
   Articolul 1
   Acordul între Comunitatea Europeană și Guvernul Republicii Singapore cu privire la anumite aspecte ale serviciilor aeriene este aprobat în numele Comunității.
   Articolul 2
   Președintele Consiliului este autorizat, prin prezenta, să desemneze persoana abilitată să efectueze notificarea prevăzută la articolul 7 alineatul (1) din acord.

      Adoptată la Bruxelles, 18 februarie 2008.

            Pentru Consiliu

            Președintele

         D. RUPEL

      (1)  Aviz din 12 octombrie 2006 (nepublicat încă în Jurnalul Oficial).

      (2)  JO L 243, 6.9.2006, p. 21.